Source: https://csabaihazak.blog.hu/2016/10/17/jarasbirosag?token=6c4dbb3dd0dd49d00c992c1f4afda850
Timestamp: 2018-11-13 02:13:07
Document Index: 10511133

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Ádám Gusztáv tervrajzai az evangélikus temető...
1925 júliusában helyszíni szemlét tartottak a bíróság céljára kijelölt, a Deák utca és az Árpád sor sarkán levő telken. A szemlén a következők vettek részt: Zábovszky István államtitkár, az igazságügyminiszter képviseletében, Hanza Géza, az ítélőtábla elnöke, Szakolczay Lajos törvényszéki elnök, Berényi Antal, a békéscsabai járásbíróság elnöke, Békéscsaba városa részéről dr. Medovarszky Mátyás főjegyző, h. polgármester, Horváth István adóügyi tanácsnok, Ádám Gusztáv műszaki tanácsnok, Zahorán Pál gazdasági intéző, a város képviselőtestülete részéről Korossy László és Holländer Lipót. A bizottság megállapította, hogy a telek fekvésénél és méreteinél fogva nagyon alkalmas a kijelölt célra, valamint hogy a tizennégy évvel korábban készített terveket a megváltozott viszonyoknak és a bíróság fejlődésével előálló kívánalmaknak megfelelően át kell alakítani. A tervek átalakításának munkálatait Orbán Ferenc műépítészre, az igazságügyminiszterium szakértőjére bízták. Az újonnan elkészült terveket később bemutatták a városnak és a törvényszéknek s véleményük figyelembe vételével a miniszter döntött véglegesen az ügyben.
A tervezéssel megbízott Orbán Ferenc (1874–1961) 1897-ben szerezte építészi oklevelét a Műegyetemen nyerte. Pályáját Czigler Győző mellett kezdte, majd külföldi tanulmányút után 1899-ben a bécsi főudvarmesteri hivatal mérnöke lett. Tervei szerint épült a schönbrunni második pálmaház. 1908-tól a budapesti állami felső építőipariskola tanára. A békéscsabain kívül több bírósági épület tervezője (Debrecen, Hatvan, Hajdúböszörmény, Hajdúszoboszló), s az ő műve a szolnoki fa- és fémipari szakiskola, a budapesti Fehérvári úti iskola, továbbá a volt „Hangya” budapesti tárháza és albertfalvai gyártelepe is [1].
Az építkezés tervét jóváhagyták, azonban 1925-ben még nem kezdődtek meg a munkálatok. Az építkezésre 1926 áprilisában írták ki a pályázatot, amelyet – mint legolcsóbb ajánlattevő – Tömpe Károly budapesti vállalkozó nyert, aki az építkezést 2432832850 koronáért vállalta el. A járásbíróság épülete 1930 körül A bíróság a Deák utca szép épületeivel
A Békésmegyei Közlöny 1927. február 9-i számában ismertette az új bírósági palotát. A tudósítás szerint az új épületben a látogató azt hiheti, valamely magas megyei hivatalban jár. Elsőként a korábban megszokott zsúfoltság hiánya tűnik fel: a tágas előcsarnokban eloszlik a tömeg. A hivatal dolgozói számára is sokkal kényelmesebbé vált az új munkahely, a hivatali helyiségek minden igényt kielégítettek. A telekkönyvi hivatalokat vasajtókkal látták el. A tudósítás az épület dicsérete mellett azonban elítélően szól a hivatalba látogatókról, akik térdig sáros csizmában érkeztek a bíróságra, és lábbelijükkel összepiszkolták az épület folyosóit és a lépcsőházat. A Körösben tükröződő bíróság 2006-ban A bíróság 2007 decemberében
Az épület ma is a járásbíróságnak ad otthont. A 2000-es évek elején a járásbíróság palotája új, stílusában a régi épülethez jól illeszkedő udvari szárnnyal bővült. Az új udvari szárny A főhomlokzat 2013 nyarán Az épület 2014 telén A főhomlokzat 2014 telén A Deák utcai homlokzat 2015 januárjában A Deák utcai homlokzat 2015 áprilisában A bíróság 2015 áprilisában
[1] Kenyeres Ágnes (főszerk.): Magyar Életrajzi Lexikon, Akadémiai Kiadó, Budapest, 1967–1994.
[2] Békésmegyei Közlöny, 1874–1927.
[3] Körösvidék, 1925–1927.
[5] Fábry Károly: A csabai nagy árvíz és egyebek, Körösvidék, Békéscsaba, 1923.
https://csabaihazak.blog.hu/api/trackback/id/tr85787162